Document ID: /roh_data/filtered/fineweb-2-filterrobots_roh.jsonl.gz/55486

Tscherts chantuns han fin qua purschì cundiziuns fitg favuraivlas a gronds concerns. Concerns multinationals sco Philip Morris a Vad u Glencore a Zug profiteschan. L'OECD ha dentant mez ina fin a talas cundiziuns per concerns cun svieuta sur 750 milliuns. Ella pretenda ina taglia minimala da 15% sin ils gudogns. Er la Svizra sa suttametta a quai.
Taglia minimala globala da l'OECD
137 pajais èn da la partida tar la refurma: interpresas multinaziunalas cun ina svieuta sur 750 milliuns euros ston pajar ina taglia minimala da 15%. Sch'in pajais resta pli bass che quests 15% pon tschels pajais dumandar per dapli taglia da las interpresas.
La refurma è in project da l'OECD e la G20. L'OECD cumpiglia tut ils grond pajais dal Vest. La G20 che cumpiglia ils gronds pajais industrialisads.
Il Cussegl dals chantuns ha acceptà ina midada da la constituziun senza cuntravusch. Tscherts politichers sco Benedikt Würth (AdC/SG) fan nagin secret ord lur displaschair. El discurra dad in «exercizi obligatoric». Alex Kuprecht da la PPS di: «I va per che nagin substrat da taglia va a perder». Sch'ina tiara da l'OECD na dumanda numnadamain betg 15% taglia, lu pon auters pajais nua ch'il concern operescha simplamain pretender la differenza. Ergo, sche ellas na pajan betg en Svizra, pajan ellas en l'exteriur.
La pli gronda refurma da taglia dapi onns
Las cundiziuns per concerns multinaziunals èn pli sumegliants tranter chantuns. Dentant pensan blers chantuns gia sco mitigiar l'auzament da taglia, per exempel cun relaschar autras taglias. Las entradas supplementaras duain ir tar ils chantuns, ha il Cussegl dals chantuns decis. Ellas duessan vegnir partidas si tenor la clav per la gullivaziun da finanzas. Ils detagls vegnan segir a chaschunar inqual discussiun.
Suenter ch'il Cussegl naziunal ha tractà la lescha vegn la populaziun a votar sur da la midada da la constituziun, probablamain la stad 2023. La lescha duai entrar en vigur il 2024.